Peder Hvelplund (EL), 2025-12-10:
De stærke skal sgu nok klare sig.
Jeg beklager brugen af kraftudtryk, men det kan være svært nogle gange at citere afdøde Kim Larsen uden at benytte sig af dem.
Jeg synes, det er kloge ord, og derfor kan jeg heller ikke forstå, hvad den her elitære SVM-regering skal gøre godt for.
For vi har en regering, som er god til at føre politik for dem i toppen af samfundet, der har mest og nok skal klare sig, men som altså samtidig overser dem, der er mest pressede.
Man giver skattelettelser til milliardærerne, imens ældreplejen lider.
Man hugger en helligdag fra folk, som går på arbejde, men man reagerer ikke, når priserne stikker af nede i køledisken.
Enhedslisten redegjorde under førstebehandlingen for, hvorfor vi mener, at der her er tale om en undladelsesesfinanslov.
Og her er svaret nej.
De sænkninger af skatten på seniorers arbejdsindkomster, som man har lavet, er også uddelinger til direktører og andre, som man vist ikke rigtig kan sige mangler noget; det er folk, som nok skal klare sig.
Der er tale om sænkninger i skatten for 1 mia. kr., og det er jo altså penge, man kunne vælge at bruge til en anden gruppe.
Der er en afgiftsrabat for selv de helt store, heftige elbiler, som man kan spørge sig selv om der virkelig er brug for.
For en periode koster det statskassen knap 2 mia. kr. om året.
Jovist, som med regeringens finanslovudspil rummer aftalen også et element, som Enhedslisten godt kan støtte, f.eks. ret til sorgorlov, som er en klar forbedring.
Tilbage står dog, at finansloven for 2026 samlet set ikke svarer på tidens store udfordringer, og at det er en finanslov for dem, som nok skal klare sig, ikke for dem, der har mest brug for hjælp.
Man nøler med forbedringer af almindelige menneskers levegrundlag og deres fælles sikkerhedsnet, men deler med stor iver sænkninger af skatter og afgifter ud til dem, der har mest i forvejen.
Og i forhold til klimakrisens omfang og Danmarks globale ansvar gør man langt fra nok.
I den forstand er finanslovsforslaget jo ret sigende for, hvad der er sket med samfundet under den her regering: En fridag er blevet taget fra folk, de rigeste slipper nu billigere i skat, og frem for alt er leveomkostningerne steget gevaldigt.
Det er noget, som Enhedslisten ved finansloven sidste år faktisk stillede et ændringsforslag om at gøre noget ved for pensionister m.fl.
Det var noget, som vi også foreslog over for regeringen, men som blev totalt afvist.
Ironisk nok kan vi nu lægge mærke til, at man rundt omkring på regeringstoppens kanaler på de sociale medier glæder sig over, at ydelserne i 2026 bliver forhøjet med en procentdel, som er større end de sidste mange år.
Men det, Enhedslisten foreslog til sidste års finanslovsforhandlinger, var jo netop at fremrykke den stigning, så 2025 ikke havde behøvet at være så hård for landets ældre og øvrige overførselsindkomstmodtagere.
Nu plejer det at være sådan, at der kun bliver flertal for de ændringsforslag til finansloven, som udmønter den finanslovsaftale, som regeringen har indgået med et eller flere af Folketingets partier.
Vi nærer altså ingen illusioner om, at der skulle blive flertal for de ændringsforslag, som Enhedslisten stiller.
Men på ryggen af behandlingen af sidste års finanslov og erfaringerne med, hvordan leveomkostningskrisen faktisk føles derude, som regeringen har gjort sig, skal de selvfølgelig ikke snydes for, regeringens glimrende forslag.